Onthoringde renoster gevind, uitgesit | Maroela Media
WAARSKUWING: Die foto onderaan die berig kan sensitiewe kykers ontstel.
Die onthoringde renoster wat Vrydag in die Krugerwildtuin deur besoekers gesien is, is gevind en moes weens sy beserings van kant gemaak word.
Reynold Thakhuli, woordvoerder van SANParke, het gesê wildbewaarders het hul soektog na die gewonde dier opgeskerp en hom Dinsdagoggend lewendig, maar in 'n erge toestand, gevind. "Die dier is in die Phabeni-gedeelte van die park gevind," het Thakhuli gesê. "Die dier is ondersoek om die omvang van die beserings te bepaal. 'n Vuurwapenpatroon is in die dier se brein gevind, wat sy kanse vir oorlewing baie skraal gemaak het."
Volgens Thakhuli het die wildbewaarder in beheer van die soekspan die besluit gemaak om die dier van kant te maak om dit van verdere lyding te spaar.
Thakhuli sê daar is geen manier wat die arme dier sou kon oorleef nie, en dit moes uitgesit word. "Ons bedank die besoekers wat die kwessie onder ons aandag gebring het. Ons bedank ook die wildbewaarders vir die goeie werk wat hulle gedoen het om die dier op te spoor. Ons gaan aanhou poog om renosterstropery in die Krugerwildtuin te beveg. Die verlies van een renoster is een te veel," het hy bygevoeg.
Maroela Media het vroeër berig die onthoringde renoster is Vrydag naby die Phabeni-hek opgemerk.
Frans Lombaard het die foto Vrydag op sy Facebook-blad gelaai met die woorde: "3km voor Phabeni hek IN Krugerpark, kom vra hy ons vanmiddag om hulp!!! Ek is sprakeloos en woedend!!!!!"